***Ninotchka*** er en amerikansk romantisk komedie fra 1939, regissert av Ernst Lubitsch. Greta Garbo og Melvyn Douglas spiller hovedrollene. Manuset til Billy Wilder, Charles Brackett og Walter Reisch er basert på en historie av Melchior Lengyel. *Ninotchka* var Garbos første komedie og hennes nest siste film. *Ninotchka* var en av de første filmene fra USA som skildret Joseph Stalins styre i Sovjetunionen som grått og stivt, spesielt sammenlignet med det frie og solfylte parisiske samfunnet i årene før krigen. Filmen ble en kassasuksess på kino i USA, men ble forbudt i Sovjetunionen.

Filmen ble nominert til fire Oscar-priser under den 12. Oscar-utdelingen for beste film, beste kvinnelige hovedrolle (Garbo), beste historie (Lengyel) og beste filmatisering (Wilder, Brackett og Reisch). Organisasjonen National Board of Review kåret *Ninotchka* til en av de ti beste filmene utgitt i 1939.

Det amerikanske filminstituttet (AFI) har kåret filmen til filmhistoriens 40. beste kjærlighetsfilm fra USA og filmhistoriens 52. beste komediefilm fra USA. Filmen ble innlemmet i National Film Registry i 1990, et utvalg av filmer til bevaring i det amerikanske nasjonalbiblioteket Library of Congress.

Handling
--------

Innhøstingen står for døren i Russland, men alt tyder på at avlingene blir små. De ambisiøse femårsplanene for landbruket ser ut til å slå feil, og flere frykter matmangel. Tre russiske delegater (Sig Ruman, Felix Bressart og Alexander Granach) blir sendt til Paris for å selge juveler for å skaffe hardt tiltrengt kapital. Juvelene har tidligere tilhørt storhertuginne Swana (Ina Claire), som mener staten ulovlig har konfiskert dem. Nå ber hun kjæresten, grev Leon (Melvyn Douglas), om å ta juvelene tilbake. De russiske delegatene legger seg inn på et hotell, men kun kongesuiten har en safe som kan romme Swanas juveler. Grev Leon gjør sitt beste for å hale ut tiden.

Delegatenes oppdragsgivere synes salget går for tregt. De blir utålmodige, og kommisjonæren Ninotchka (Greta Garbo) blir sendt til Paris for å finne ut hva som oppholder de tre mennene. Hun er en tøff, lojal og ubestikkelig dame som er opptatt av å få best mulig betalt for juvelene. Grev Leon prøver å sjarmere den vakre russeren, men hun er ikke innstilt på romantikk og betrakter ham med et iskaldt blikk. Etter hvert som tiden går blir hun til slutt forelsket i ham, og det skaper nye problemer. Swana er villig til å gi avkall på juvelene hvis Ninotchka avslutter forholdet med greven.

Medvirkende
-----------

* Greta Garbo som Nina Ivanovna «Ninotchka» Yakushova
* Melvyn Douglas som grev Léon d'Algout
* Ina Claire som storhertuginne Swana
* Sig Ruman som Iranoff
* Felix Bressart som Buljanoff
* Alexander Granach som Kopalski
* Bela Lugosi som kommisjonær Razinin
* Rolfe Sedan som hotellsjef
* Gregory Gaye som grev Alexis Rakonin
* Edwin Maxwell som Mercier
* Richard Carle som Gaston
* Tamara Shayne som Anna
* George Tobias som russisk offiser
* Charles Judels som kaféeier
* Edwin Stanley som sovjetisk advokat

Referanser
----------

1. ↑  «Ninotchka». *Turner Classic Movies*. Atlanta: Turner Broadcasting System (Time Warner). Besøkt 21. august 2017.
2. ↑  «The 12th Academy Awards (1940) Nominees and Winners». Academy of Motion Picture Arts and Sciences (AMPAS). Besøkt 21. august 2017.
3. ↑  «AFI'S 100 YEARS...100 PASSIONS». Det amerikanske filminstituttet. Besøkt 17. august 2017.
4. ↑  «AFI's 100 Years...100 Laughs» (PDF). Det amerikanske filminstituttet. Arkivert fra originalen (PDF) 24. juni 2016. Besøkt 17. august 2017.
5. ↑  «Complete National Film Registry Listing». Library of Congress. Besøkt 17. august 2017.

Eksterne lenker
---------------

* (en) *Ninotchka* på Internet Movie Database Rediger på Wikidata

* *Ninotchka* hos Filmweb

* (sv) *Ninotchka* i Svensk Filmdatabas Rediger på Wikidata

* (da) *Ninotchka* i Danmark Nationale Filminstitut Rediger på Wikidata

* (en) *Ninotchka* på AllMovie Rediger på Wikidata

* (fr) *Ninotchka* på Allociné Rediger på Wikidata

* (nl) *Ninotchka* på MovieMeter Rediger på Wikidata

* (de) *Ninotchka* på filmportal.de Rediger på Wikidata

* (en) *Ninotchka* på Turner Classic Movies Rediger på Wikidata

* (en) *Ninotchka* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Universalis **·** VIAF **·** GND **·** LCCN **·** BNF **·** BNF (data) **·** SUDOC
 |